Brønderslev Kommune får dumpekarakter af brugerne

En ny undersøgelse viser, at Brønderslev Kommune er blandt landets absolut dårligste, når det kommer til hjemmesider. Knap 11.000 danskere har svaret på et spørgeskema, og Brønderslev Kommunes hjemmeside ligger blandt landets 3 dårligste. De bedste på listen er Gentofte, Rudersdal og Odder. - For eksempel får Brønderslev ikke ét point på den kvalitative gennemgang af hjemmesidens funktioner. Der er ikke indarbejdet effektive genveje til de mest benyttede selvbetjeningsløsninger på forsiden, det er svært at skrive sig op til nyhedsbreve og kommunens åbningstider begrænser sig til kl. 17.00. Det gør det vanskeligt for borgerne at få hjælp til en selvbetjeningsløsning, når borgeren sidder efter arbejdstid og forsøger at selvbetjene sig, konkluderer undersøgelsen. Også Vesthimmerlands Kommune ligger placeret blandt de 20 dårligste, mens resten af de nordjyske kommuner ligger solidt placeret i midterfeltet.